Predkladacia správa

Na rokovanie vlády Slovenskej republiky sa predkladá návrh poslancov Národnej rady Slovenskej republiky Jozefa Heribana a Jirka Malchárka na vydanie zákona, ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov a ktorým sa dopĺňa zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov. 

Návrh zákona má zaviesť do slovenského právneho poriadku nový inštitút občianskeho práva, ktorý upravuje majetkové vzťahy medzi manželmi – manželské zmluvy. V dôvodovej správe predkladatelia uvádzajú, že na Slovensku sa v súčasnosti rozvádza takmer 30% manželstiev, pričom mladí ľudia nepočítajú s tým, že by sa manželstvo raz mohlo rozpadnúť. Pri rozvodoch manželov častokrát nastávajú situácie, keď jeden z manželov druhého doslova okradne a podvedie.

Predkladatelia ďalej opisujú doterajší právny stav, kde majetkové pomery medzi manželmi sú upravené inštitútom bezpodielového spoluvlastníctva manželov (ďalej len „BSM“), ktorého zákonom ustanovený rozsah je možné zmluvne rozšíriť alebo naopak zúžiť, prípadne BSM zrušiť v dôsledku podnikateľskej činnosti jedného z manželov. V našom právnom poriadku doposiaľ neexistuje úprava, ktorá by umožnila, aby napriek uzavretiu manželského zväzku neexistovalo alebo nevzniklo BSM. Predkladatelia upozorňujú, že ich zámerom je upraviť zákonom len formálnu stránku manželskej zmluvy, nie jej obsah, pričom ponechávajú na zmluvných stranách, aby si sami určili vzájomné vzťahy. Takúto manželskú zmluvu budú môcť strany  zmeniť dohodou  aj počas manželstva.

Navrhovaná úprava inštitútu manželských zmlúv má viacero nedostatkov. Predkladatelia navrhujú úpravu majetkových vzťahov počas manželstva a v prípade rozvodu. Úprava neberie do úvahy aj iné možnosti zániku manželstva napríklad z dôvodu smrti alebo vyhlásenia jedného manžela za mŕtveho, prípadne zrušenia manželstva z iných dôvodov uvedených v Zákone o rodine. V týchto prípadoch môže dôjsť aj ku kolízii závetu a manželskej zmluvy, ktoré poslanecký návrh zákona nerieši.

V prípade, ak jeden z manželov alebo snúbencov nie je spôsobilý na právne úkony, manželskú zmluvu môže za neho uzavrieť opatrovník alebo zákonný zástupca. Túto situáciu už riešia § 27 a 28 a kolíziu záujmov § 30 Občianskeho zákonníka. 

Poslanecký návrh zákona vylučuje zákonné majetkové spoločenstvo v prípade, že dôjde k uzavretiu manželskej zmluvy. Keďže v návrhu nie sú určené obsahové náležitosti manželských zmlúv, môže dôjsť k neriešiteľným situáciám, keď zmluva nebude riešiť všetky majetkové aspekty manželov alebo snúbencov, ale len niektoré. V tomto prípade návrh zákona nestanovuje žiaden podporný variant správania.

Navrhovatelia rozlišujú medzi platnosťou manželskej zmluvy, ktorú viažu na moment registrácie zmluvy v centrálnom registri manželských zmlúv, pričom ak je predmetom manželskej zmluvy nehnuteľnosť, takáto zmluva má byť účinná až keď je zapísaná v katastri nehnuteľností vkladom. Právnou udalosťou, ktorá spôsobuje účinnosť zmluvy má byť vklad do katastra. Manželská zmluva však častokrát bude upravovať vzťahy k nehnuteľnostiam, ktoré manželia alebo snúbenci nadobudnú v budúcnosti, alebo k nehnuteľnosti, ktorá môže vzniknúť v budúcnosti, prípadne zmluva môže byť závislá od splnenia určitej podmienky. Toto by mali byť skutočnosti, na základe ktorých sa zmluva stáva účinnou a na základe takejto platnej a účinnej zmluvy sa následne vykoná zápis do katastra. Okrem toho nie všetky práva k nehnuteľnostiam sa zapisujú do katastra vkladom, ale len tie, ktoré sú vymedzené v § 1 ods. 1 katastrálneho zákona. Manželské zmluvy, ktorých predmetom je nehnuteľnosť, ktorá sa nezapisuje do katastra nehnuteľností nebudú účinné? Návrh ďalej nerieši účinnosť manželskej zmluvy v prípade, keď sa týka nehnuteľnosti iba sčasti. 

Ustanovenie, že súd môže na návrh manžela alebo snúbenca manželskú zmluvu zrušiť, ak je nápadne nevýhodná pre jedného z nich je vágne. Nie je jasné, ako môže súd zrušiť manželskú zmluvu na návrh snúbenca, keď manželská zmluva má podľa návrhu zákona nadobudnúť platnosť až zápisom do registra manželských zmlúv a tento zápis je možný vykonať až ku dňu uzavretia manželstva. Súd by vlastne rušil platnosť ešte neplatnej zmluvy. Vo vzťahu k čomu má byť zmluva nápadne nevýhodná? K zákonnému rozsahu BSM?

Tieto otázky musia byť vyriešené už v tomto štádiu komplexne a nie je možné  riešiť ich dodatočne ďalšími novelizáciami Občianskeho zákonníka.

V čl. II predkladatelia navrhujú novelizáciu Notárskeho poriadku. Podľa odseku 2 notár zabezpečí uloženie notárskej zápisnice do registra listín. Odsek 3 rozlišuje vydávanie odpisu notárskej zápisnice a vydávanie odpisu listiny uloženej v registri listín. Nie je jasný dôvod takéhoto rozlišovania, keďže listina, ktorá má byť uložená v registri listín je vlastne notárska zápisnica. Na základe tohto rozlišovania je ustanovený aj rozličný okruh osôb s právom na vydanie odpisu z registra listín. V prvom prípade sú to podľa § 74 Notárskeho poriadku účastníci, ich zástupcovia a iné osoby, ktoré preukážu na veci právny záujem a v druhom prípade fyzické a právnické osoby so súhlasom oprávnenej osoby alebo za podmienok ňou určených. Nie je vyriešený ani vzťah medzi registrom manželských zmlúv a registrom listín. 
	
Ministerstvo spravodlivosti SR zahrnulo problematiku manželských zmlúv do rekodifikačných prác Občianskeho zákonníka. Na rozdiel od poslaneckého návrhu zákona sa navrhuje, že manželská zmluva je platná s odkladacou podmienkou, že sa manželstvo uzavrie. V prípade, že manželia uzavrú manželskú zmluvu počas manželstva, zmluva musí výslovne obsahovať aj ustanovenia, ako sa manželia majetkovo vysporiadali s majetkom, ktorý dovtedy nadobudli v rámci zákonného majetkového spoločenstva. Legislatívny zámer uvádza, že zákon podrobne upraví, čo všetko má a čo všetko môže obsahovať manželská zmluva. 

V súvislosti s týmto inštitútom je teda potrebné upraviť komplexne všetky oblasti, ktoré môžu byť manželskými zmluvami dotknuté a poslanecký návrh zákona nie je v tomto smere dostačujúci, rieši len formálnu stránku manželských zmlúv. 

Na základe uvedených dôvodov Ministerstvo spravodlivosti Slovenskej republiky odporúča vysloviť nesúhlas  s predloženým návrhom.